23. ΠΡΑΞΙΣ ΥΠΟΥΡΓΙΚΟΥ ΣΥΜΒΟΥΛΙΟΥ Αριθ. 153 της 12/23 Σεπτ. 1963 (ΦΕΚ  Α΄ 149) (Διορθ. ημαρτ. εν ΦΕΚ Α΄ 174 της 7  Οκτ. 1963) Περί εξαιρέσεως των υποχρεώσεων της παρ. 1 του άρθρ. 14 του Νόμ. 4053/60 των εγγραφέντων εις τας Ιατρικάς Σχολάς μέχρι του 1954 κλπ. Λαβόν υπ’ όψιν την υπ’ αριθ. Εκδ./11717 από 29.8.63 εισήγησιν του Υπουργού Κοινωνικής Προνοίας, αποφασίζει: 1)Εξαιρούνται των υποχρεώσεων της παρ. 1 του άρθρ. 14 του Νόμ. 4053/60 οι εγγραφέντες εις τας Ιατρικάς Σχολάς των Πανεπιστημίων της ημεδαπής ή αλλοδαπής, μέχρι και του έτους 1954. 2)Επίσης εξαιρούνται των υποχρεώσεων των αυτών ως άνω διατάξεων, οι ιατροί οι καταλαμβάνοντες οργανικάς θέσεις βοηθών, κατόπιν διαγωνισμού εις Νοσηλευτικά Ιδρύματα Ν.Π. Δημοσίου ή Ιδιωτικού Δικαίου. Οι ιατροί ούτοι υποχρεούνται εις την υποβολήν των υπό του από 8-9.5.58 Β.Δ/τος «περί διαδικασίας και του τρόπου πληρώσεως των ιατρικών θέσεων Νοσηλευτικών Ιδρυμάτων Ν.Δ. 2592/1953 κλπ. «προβλεπομένων δικαιολογητικών, πλην της αδείας ασκήσεως ιατρικού επαγγέλματος. 3)Ο χρόνος υπηρεσίας των εφεξής διοριζομένων εις τα ήδη χαρακτηρισθέντα ορεινά Κοινοτικά ή Αγροτικά Ιατρεία ως και εις τα Ιατρεία των νήσων των εξυπηρετουμένων δι’ αγόνου γραμμής ή στερουμένων ακτοπλοϊκής συγκοινωνίας, μειούται εις το ήμισυ εις ό,τι αφορά την εφαρμογήν της παρ. 1 του άρθρ. 14 του Νόμ. 4053/60. Οι ιατροί ούτοι δεν απαλλάσσονται της υποχρεώσεως όπως υπηρετήσωσιν ή ασκηθώσιν επί εν έτος εις Σανατόρια ή λοιπά Νοσηλευτικά Ιδρύματα, ως η ανωτέρω διάταξις ορίζει. Η παρούσα πράξις κυρωθήσεται δια Νόμου, μερίμνη του επί της Κοινωνικής Προνοίας Υπουργού. 